Apostel Jaakobus  Nimi Santiago tuleneb apostel  Jaakobuse nimest, kes rändas jumalasõna kuulutamise eesmärgil sellesse kaugesse Loode-Hispaania ossa.  Pärast Palestiinasse naasmist lasi kuningas Herodes Agrippa ta aastal 44 vangi võtta ning Jaakobus piinati surnuks. Kuningas keelas tema matmise, kuid ööpimeduses varastasid Jaakobuse jüngrid ta surnukeha ja viisid selle marmorsarkofaagis väikesele laevale. Merehoovus juhtis laeva Hispaania rannikule Iria Flavia (tänane Padrón) linna lähedal. Siin maeti apostli keha salajasse kohta keset metsa.  Sajandeid hiljem, 813. aastal, käis erak Pelayo metsas ringi, kui järsku nägi ühe koha peal heledat valgust. Selle valguse tõttu hakati paika kutsuma ladina keeles Campus Stellae'ks (tähe tasandik), millest hiljem kujunes nimi Compostela.  Piiskop Teodomiro, kuuldes sellest juhtumist, algatas juurdluse, mille tulemusena leiti apostli haud üles. Kuningas Alfons II kuulutas apostel Jaakobuse oma valduste kaitsepühakuks ja lasi haua kohale kabeli ehitada. Räägitakse, et pärast seda tegi kaitsepühak mitu imet  ning uskumuste kohaselt võitles ta isegi kuningas Ramiro I kõrval otsustavas lahingus mauride vastu.